DA Den Europæiske Unions Tidende CE 78/301

(2004/C 78 E/0303)

SKRIFTLIG FORESPØRGSEL P-3595/03

af Claude Moraes (PSE) til Kommissionen

(1. december 2003)

Om: Handicap

Kan Kommissionen efter forespørgsel fra en række ngo'er med base i London, herunder SCOPE London, der har kontor i Islington, oplyse, hvilke fremskridt der gøres i retning af et horisontalt handicapdirektiv?

Kan Kommissionen endvidere nu, hvor Det Europæiske Handicapår snart er gået, gøre rede for, i hvilket omfang den anser året for at have været en succes?

Svar afgivet på Kommissionens vegne af Anna Diamantopoulou

(7. januar 2004)

Kommissionen forstår kravene om et nyt direktiv på andre områder end beskæftigelsesområdet, men mener af forskellige grunde, at det på nuværende tidspunkt ikke vil være hensigtsmæssigt for Kommissionen og medlemsstaterne at gå i gang med den process, der fører til gennemførelsen af en ny retsakt.

Der bør fortsat fokuseres på medlemsstaternes korrekte gennemførelse af bestemmelserne i ligebehand-lingsdirektivet 2000/78/EF (1) i national lovgivning. Fristen herfor var den 2. december 2003. Dette direktiv vil indebære store ændringer af de eksisterende regler i visse medlemsstater og vil, hvis det gennemføres korrekt, give personer med handicap nogle meget klare lovgivningsmæssige rammer til beskyttelse af urimelig behandling.

Ethvert nyt initiativ bør være resultatet af videre overvejelser om de forskellige instrumenter til opnåelse af ligebehandling i praksis, som allerede findes på fællesskabsplan. I den forbindelse har Kommissionen til hensigt at gennemføre en offentlig høring (grønbog) i foråret 2004 om den fremtidige strategi for bekæmpelse af forskelsbehandling. Dette dokument vil tage højde for de fremskridt, der er gjort i EU's politik for bekæmpelse af forskelsbehandling og vil rejse spørgsmål om den fremtidige politikudvikling. Det vil også komme ind på de nye udfordringer, der følger af EU's udvidelse, og vil være med til at lægge en plan for EU's aktioner med hensyn til dens politikker for bekæmpelse af forskelsbehandling i de næste fem år eller mere.

Kommissionen har bedt medlemsstaterne om at undersøge spørgsmålet om forskelsbehandling på grund af handicap på beskæftigelsesområdet i de rapporter om gennemførelse af direktivet, som de skal forelægge for Kommissionen inden december 2005.

Det Europæiske År var i sig selv udformet på en sådan måde, at det i særlig grad tilskyndede til integration, og struktureret på en sådan måde, at de handicappede selv fik mulighed for at deltage i fastlæggelsen af årets forløb. Deres organisationer spillede en afgørende rolle i udformningen af den tilhørende kampagne, både for EU som helhed og på nationalt plan. Under deres deltagelse i nationale koordineringsorganer fik de således mulighed for at udforme Det Europæiske Års vigtigste budskaber og vælge dets logo og slogan, m.m.

Oplysningskampagnen, der var en vigtig målsætning for det europæiske handicapår, har generelt set haft en meget positiv effekt, ikke mindst hos arbejdsgiverne og medierne. I den forbindelse skal nævnes et vellykket initiativ taget af det græske formandskab i samarbejde med Kommissionen og forskellige handicaporganisationer. Det drejer sig om tilrettelæggelsen af en konference om overvindelsen af stereotype opfattelser af handicappede. Som et resultat heraf blev der i juni 2003 vedtaget en »europæisk erklæring om medier og handicap«. Der blev endvidere truffet den beslutning at etablere et europæisk netværk om medier og handicap, som skal fortsætte med at forbedre handicappedes image i medierne, deres beskæftigelsesfrekvens og deres adgang til medierne.

Der er gennemført tusindvis af begivenheder overalt i de deltagende lande med det formål at påpege handicappedes rettigheder og udvide bevidstheden om de forhindringer, de daglig står over for i samfundet. Forskellige aktioner har været gennemført samtidig på europæisk, nationalt, regionalt og lokalt plan med deltagelse af meget forskellige aktører: handicappede, deres familier og repræsentative organer, personer uden handicap, beslutningstagere på alle niveauer, arbejdsmarkedets parter og berørte parter i den offentlige og private sektor.

Den omfattende mobilisering af berørte parter gennem hele året er en understregning af et bredt ønske om hurtigt at nå frem til lige muligheder, og Det Europæiske Handicapår har givet anledning til en ny politisk stræben efter at fremme handicappedes integration yderligere. Ud over gennemførelsen af EF-direktivet om generelle rammer for ligebehandling i beskæftigelse og erhverv er der blevet fremsat forslag om nye politiske initiativer, som allerede gennemføres i medlemsstaterne. Det drejer sig ikke kun om at ajourføre eksisterende retsakter og vedtage nye, men også om at fremme nye, til dels innovative metoder og positive.

Kommissionen vedtog den 30. oktober 2003 en meddelelse med titlen »Lige muligheder for handicappede: En Europæisk Handlingsplan« (2), som redegør for, hvordan Kommissionen har til hensigt at følge op på det europæiske handicapår (handlingsplan, integration af handicapspørgsmål i fællesskabspolitikerne, rapport hvert andet år osv.). Meddelelsen beskriver bl.a. året vigtigste hidtidige resultater.

(1) Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv, EFT L 303 af 2.12.2000.

(2) KOM(2003) 650 endelig udg.